“ทริสฯ” หั่นเครดิต GL เหลือ “BB+” ปรับแนวโน้มเป็น “ลบ” สะท้อนความเสี่ยงธุรกิจเสื่อมถอย!
“ทริสฯ” หั่นเครดิต GL เหลือ “BB+” แนวโน้มเป็น “ลบ” สะท้อนธุรกิจ-ฐานะการเงินเสื่อมถอย!
18 ต.ค. 2560

จากกรณีที่สำนักงานคณะกรรมการกำกับหลักทรัพย์และตลาดหลักทรัพย์ (กลต.) กล่าวโทษ นายมิทซึจิ โคโนชิตะ อดีตผู้บริหารบริษัท กรุ๊ปลีส จำกัด (มหาชน) หรือ GL  ต่อ DSI กรณีทุจริตทำธุรกรรมอำพรางเพื่อให้ผลประกอบการสูงเกินความจริง ล่าสุดในวันนี้ (18 ตุลาคม 2560) บริษัท ทริสเรทติ้ง จำกัด (ทริสเรทติ้ง) ปรับลดอันดับเครดิตหุ้นกู้มีการค้ำประกันบางส่วนชุดปัจจุบันของ บริษัท กรุ๊ปลีส จำกัด (มหาชน) หรือ GL เป็น “BB+” จากเดิม “A-” และประกาศ “เครดิตพินิจ” แนวโน้ม “Negative” หรือ “ลบ” แก่อันดับเครดิตหุ้นกู้ดังกล่าวด้วย
โดยอันดับเครดิตของหุ้นกู้มีการค้ำประกันบางส่วนสะท้อนความน่าเชื่อถือของทั้งผู้ค้ำประกันและผู้ออกตราสาร ทั้งนี้ หุ้นกู้ชุดปัจจุบันของบริษัทได้รับการค้ำประกันในสัดส่วน 65% ของเงินต้นและดอกเบี้ยค้างชำระโดยธนาคารกสิกรไทย จำกัด (มหาชน) ซึ่งได้รับการจัดอันดับเครดิตที่ระดับ “BBB+” ด้วยแนวโน้ม “Stable” หรือ “คงที่” (International Scale) จาก S&amp;P Global Ratings
ทั้งนี้การปรับลดอันดับเครดิตหุ้นกู้เป็นผลมาจากคุณภาพเครดิตของบริษัทลดลง หลังจากที่สำนักงานคณะกรรมการกำกับหลักทรัพย์และตลาดหลักทรัพย์ (กลต.) ได้ออกประกาศเมื่อวันที่ 16 ตุลาคม 2560 กล่าวโทษนายมิทซึจิ โคโนชิตะ ผู้บริหารสูงสุดของบริษัทกรุ๊ปลีส ในความประพฤติผิดและบิดเบือนข้อเท็จจริงสำหรับธุรกรรมกับบริษัทที่เกี่ยวข้องกัน ซึ่งส่งผลให้ผลประกอบการของบริษัทสูงเกินจริง
โดยนายมิทซึจิจะถูกสอบสวนจากกรมสอบสวนคดีพิเศษ ข้อกล่าวหาของ กลต. ก่อให้เกิดข้อสงสัยเกี่ยวกับสถานะที่แท้จริงในสินทรัพย์ของบริษัท ความแข็งแกร่งทางการเงิน และโอกาสทางธุรกิจในอนาคต ความไม่แน่นอนดังกล่าวส่งผลให้คุณภาพเครดิตของบริษัทเสื่อมถอยลงอย่างมาก
ขณะที่ เครดิตพินิจแนวโน้ม “Negative” หรือ “ลบ” สะท้อนถึงความไม่แน่นอนของสถานะของธุรกิจและการเงินของบริษัทที่อาจเสื่อมถอยลงในระยะใกล้ ทริสเรทติ้งจะพิจารณาและปรับเปลี่ยนอันดับเครดิตของหุ้นกู้อีกครั้งเมื่อได้รับข้อมูลเพิ่มเติมที่เพียงพอต่อการประเมินสถานะทางธุรกิจและการเงิน รวมถึงโอกาสทางธุรกิจของบริษัทต่อไป
ด้านราคาหุ้น GL ล่าสุด ณ เวลา 15.02 น. ยังรูดติดฟลอร์อยู่ที่ 10.90 บาท ปรับตัวลง 4.60 บาท หรือ 29.68% ด้วยมูลค่าซื้อขาย 84.02 ล้านบาท